Broj: 711-I-711-I-1205-M-80/23-09-12

Zagreb, 7. lipnja 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Aleksandre Jozić-Ileković, kao predsjednice Povjerenstva, te Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 23. stavka 6. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21.), **na zahtjev obveznice** **Nataše Tramišak, zastupnice u Hrvatskom saboru, OIB: ………………,** za davanjem suglasnosti Povjerenstva,na 10. sjednici održanoj dana 7. lipnja 2023.g., donosi

**ODLUKU**

**I. Ne daje se suglasnost obveznici Nataši Tramišak, zastupnici u Hrvatskom saboru, da nakon prestanka obnašanja ove dužnosti, a unutar razdoblja od 18 mjeseci od prestanka obnašanja dužnosti ministrice regionalnog razvoja i fondova Europske unije, bude imenovana na funkciju predsjednice Uprave trgovačkog društva Osječki sajam d.o.o.,** s **obzirom da iz ostvarene koristi za isto trgovačko društvo do koje je došlo postupanjem obveznice u obnašanju dužnosti ministrice, proizlazi da kod obveznice postoji sukob interesa.**

**II. Daje se suglasnost obveznici Nataši Tramišak da se nakon prestanka obnašanja dužnosti zastupnice u Hrvatskom saboru zaposli na radnom mjestu na kojem ne bi obavljala upravljačku funkciju u trgovačkom društvu Osječki sajam d.o.o., ukoliko ne bi koristila pravo na naknadu plaće nakon prestanka obnašanja iste dužnosti.**

Obrazloženje

Povjerenstvo za odlučivanje o sukobu interesa (u daljnjem tekstu: Povjerenstvo) je 23. ožujka 2023. pod brojem 711-U-4594-M-107/23-01-27 zaprimilo zahtjev za mišljenjem koji je podnijela Nataša Tramišak, zastupnica u Hrvatskom saboru.

U zahtjevu obveznica navodi da je nakon izbora za zastupnike u Hrvatski sabor održanih 5. srpnja 2020. izabrana za zastupnicu u Hrvatskom saboru u IV izbornoj jedinici, te je prisegnula na dužnost zastupnice 22. srpnja 2020. godine, a od 23. srpnja 2020. do 11. siječnja 2023. obnašala je dužnost ministrice regionalnoga razvoja i fondova Europske unije u Vladi Republike Hrvatske, za vrijeme koje joj je mirovao mandat zastupnice u Hrvatskom Saboru. Po razrješenju s dužnosti ministrice, aktivirala je mandat zastupnice s danom 20. siječnja 2023.

Povjerenstvu se obraća radi davanja suglasnosti vezano za prelazak na drugu dužnost obveznika prema članku 3. st. l t. 40. ZSSI-a u trgovačkom društvu Osječki sajam d.o.o., koje je u vlasništvu Osječko-baranjske županije, na mjestu predsjednice uprave ili zaposlenice istog trgovačkog društva, a po prestanku obnašanja dužnosti zastupnice u Hrvatskom Saboru.

Dalje navodi da je Odluku o osnivanju društva s ograničenom odgovornošću – Osječki sajam d.o.o. donijelo Gradsko vijeće Grada Osijeka 10. srpnja 1996., a temeljem te Odluke i Izjave o osnivanju društva s ograničenom odgovornošću Grada Osijeka od 11. srpnja 1996. osnovano je trgovačko društvo, odnosno tvrtka Osječki sajam d.o.o. za proizvodnju, trgovinu, građevinarstvo i ostale usluge.

Obveznica ističe da je Gradsko vijeće Grada Osijeka na 12. sjednici održanoj 30. studenog 2022. donijelo Odluku o prijenosu poslovnog udjela u trgovačkom društvu Osječki sajam d.o.o. na Osječko- baranjsku županiju. Skupština Osječko-baranjske županije donijela je na 17. sjednici 15. prosinca 2022. Odluku o stjecanju poslovnog udjela u trgovačkom društvu Osječki sajam d.o.o., te je u aktivnom izvatku iz sudskog registra Trgovačkog suda u Osijeku, navedena kao jedini osnivač/član trgovačkog društva.

Nadalje, smatra važnim spomenuti da Osječko-baranjska županija u partnerstvu s Gradom Osijekom provodi projekt Izgradnja Gospodarskog centra u Osijeku, ukupne vrijednosti projekta 63.750.872,74 kuna, koji se ubraja u strateške projekte regionalnoga razvoja Strategije Urbane aglomeracije Osijek iz ITU mehanizma Grada Osijeka i koji se dijelom financira iz sredstava EU fondova u sklopu Poziva na dostavu projektnog prijedloga u postupku izravne dodjele „Gospodarski centar“, sa 70,5635832% od ukupne vrijednosti u iznosu od 44.985.900,12 kuna iz sredstava Europskog fonda za regionalni razvoj, Operativni program Konkurentnost i kohezija 2014.-2020., a ostatak sufinanciraju Ministarstvo regionalnoga razvoja i fondova Europske unije u iznosu 9.382.986,31 kuna i Osječko- baranjska županija. Ugovor o dodjeli bespovratnih sredstava je potpisan 3. ožujka 2021. između Ministarstva regionalnog razvoja i fondova Europske unije i Osječko-baranjske županije, za vrijeme njezina obnašanja dužnosti ministrice.

Nadalje ističe da Ministarstvo projekt dodatno sufinancira putem Javnog poziva za sufinanciranje provedbe EU projekata na regionalnoj i lokalnoj razini prema Programu sufinanciranja provedbe EU projekata na regionalnoj i lokalnoj razini. Sredstva Programa su bespovratna i namjenska, a usmjeravaju se za sufinanciranje provedbe EU projekata na regionalnoj i lokalnoj razini korisnicima koji imaju sklopljen Ugovor o dodjeli bespovratnih sredstava za provedbu EU projekta i projekata financiranih u sklopu Švicarsko-hrvatskog programa suradnje te Financijskih mehanizama EGP i Kraljevine Norveške. Za korištenje bespovratnih sredstava mogu se kandidirati jedinice lokalne i područne (regionalne) samouprave, pravne osobe u većinskom vlasništvu ili suvlasništvu jedinica lokalne i područne (regionalne) samouprave i ustanove čiji su osnivači jedinice lokalne i područne (regionalne) samouprave, navodi obveznica.

Navodi da je raspoloživi iznos sredstava koji se dodjeljivao u postupku javnog poziva 630.000.000,00 kuna, u kojem je sufinancirano 655 projekata jedinica lokalne i područne (regionalne) samouprave, pravnih osoba u većinskom vlasništvu ili suvlasništvu jedinica lokalne i područne (regionalne) samouprave i ustanove čiji su osnivači jedinice lokalne i područne (regionalne) samouprave. Isto tako, navodi da će projekt osigurati izgradnju nove multifunkcionalne infrastrukture koja će podići gospodarsku vidljivost regije kroz ulaganje u modularan prostor koji će se prilagođavati potrebama i uslugama poduzetnika. Novoizgrađeni sajamski prostor će poduprijeti kapacitete poduzetnika i gospodarstvenika za rast na regionalnom, nacionalnom i međunarodnom tržištu te potaknuti ulaganja u inovacije i nove tehnologije. Prijavitelj ovog projekta je Osječko - baranjska županija, a partner je Grad Osijek, a preuzimanje Osječkog sajma d.o.o. od strane Županije u svrhe je pokretanja pravnih aktivnosti potrebnih za realizaciju povezivanja strateške važnost Gospodarskog centra i višegodišnje iskustvo Osječkog sajma d.o.o., koje će biti upravitelj navedene infrastrukture.

Županija je pokrenula izgradnju Gospodarskog centra radi stvaranja i realnih preduvjeta za unapređivanje poduzetničke klime, razvoj novih proizvoda i usluga te u konačnici povećati cjelokupnu gospodarsku aktivnost grada Osijeka i cijele Županije, navodi i ističe da je izgradnja Gospodarskog centra u Osijeku projekt koji se ubraja u strateške projekte regionalnoga razvoja Strategije Urbane aglomeracije Osijek iz ITU mehanizma Grada Osijeka, koja je definirana u 2016. godini, a teritorijalni obuhvat Urbane aglomeracije Osijek ulazi 19 jedinica lokalne samouprave - tri grada i 16 općina: gradovi Osijek, Belišće i Valpovo te općine Antunovac, Bilje, Bizovac, Čeminac, Čepin, Darda, Erdut, Emestinovo, Kneževi Vinogradi, Koška, Petrijevci, Punitovci, Šodolovci, Tordinci, Vladislavci i Vuka. Obuhvat urbane aglomeracije utvrđenje temeljem članka 14.stavka 4. Zakona o regionalnom razvoju (NN 147/14), s ukupnom indikativnom alokacijom za provedbu ITU mehanizma 46 milijuna eura u razdoblju 2014-2020.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu:ZSSI) na 9. sjednici održanoj 7. lipnja 2023. obvezniku daje mišljenje, kako slijedi.

Uvidom u podatke Registra obveznika kojeg Povjerenstvo ustrojava i vodi, utvrđeno je da je obveznica Nataša Tramišak obnašala dužnost ministrice regionalnog razvoja i fondova Europske unije od 23. srpnja 2020. do 11. siječnja 2023., te da od 20. siječnja 2023. do danas obnaša dužnost zastupnice u Hrvatskome saboru.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru obveznici smislu odredbi ZSSI-a, dok je člankom 3. stavkom 1. podstavkom 4. ZSSI-a propisano da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) obveznici smislu odredbi ZSSI-a, te je stoga Nataša Tramišak povodom obnašanja dužnosti zastupnice u Hrvatskom saboru te ministrice regionalnog razvoja i fondova Europske unije obvezna postupati sukladno odredbama ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo je radi utvrđivanja postojanja poslovnih odnosa između Ministarstva regionalnog razvoja i fondova Europske unije (dalje u tekstu: Ministarstvo) i trgovačkog društva Osječki sajam d.o.o. zatražilo od Ministarstva, kao i obveznice, podatke je li tijekom mandata Nataše Tramišak kao ministrice Ministarstva postojao poslovni odnos između Ministarstva i trgovačkog društva Osječki sajam d.o.o. te ako jest je li Nataša Tramišak sudjelovala u navedenim poslovnim odnosima, te je li Ministarstvo provodilo nadzorne funkcije nad predmetnim trgovačkim društvom.

Obveznica se dopisom putem elektroničke pošte 25. travnja očitovala navodeći da trgovačko društvo Osječki sajam d.o.o., prema njoj dostupnim informacijama nije imalo poslovne odnose niti ugovore o dodjeli bespovratnih sredstava od strane Ministarstva regionalnoga razvoja i fondova Europske unije, za vrijeme njezina obnašanja dužnosti Ministarstvo je prihvatilo nekoliko zahtjeva za pokroviteljstvo na pojedinim sajamskim manifestacijama u 2020., 2021. i 2022. godini (što je redovita praksa bila i s drugim ministarstvima), bez financijskog doprinosa u prihvaćanju pokroviteljstva.

Također, navodi da je Ministarstvo na 23. Osječkom jesenskom sajmu koji se održavao 2. - 4. rujna 2020. godine imao izlaganje o EU fondovima 2014.-2020., no detaljnije informacije o navedenom ne posjeduje.

Obveznica je u privitku navedenog dopisa dostavila i Sporazum o povratku na posao sklopljen između nje i Osječko-baranjske županije.

Uvidom u Sporazum o ostvarivanju prava i obveza iz službe sklopljen 21. srpnja 2020. između obveznice Nataše Tramišak i župana Osječko-baranjske županije utvrđeno je da su sporazumne strane konstatirale da je Nataša Tramišak, pročelnica Upravnog odjela za investicije, razvojne projekte i fondove Europske unije Osječko-baranjske županije izabrana za zastupnicu u Hrvatskom saboru, zbog čega joj prestaje služba u Osječko-baranjskoj županiji zaključno s 21. srpnja 2020.

Točkom 3. predmetnog Sporazuma definirano je da Nataša Tramišak ima pravo rasporeda, odnosno povratka u službu u Upravni odjel za investicije, razvojne projekte i fondove Europske unije Osječko-baranjske županije, na poslove koji su odgovarajući njenom stupnju obrazovanja i stručnoj spremi, bez provedbe javnog natječaja.

Ministarstvo se na traženje Povjerenstva očitovalo dopisom od 25. travnja 2023. KLASA:711-01/23-01/3, URBROJ: 538-02-2-1/28-23-2, navodeći da je u svrhu sudjelovanja jednog od sektora Uprave za strateško planiranje i koordinaciju EU fondova Ministarstva na 23. Osječkom jesenskom sajmu od 02 do 04. listopada 2020. godine, sukladno priloženoj ponudi Osječkog sajma d.o.o. broj 81/OJS/2020 od 28. rujna 2020., od strane Ministarstva 01. listopada 2020. izdana priložena narudžbenica broj 000545/2020. Isplata po navedenoj ponudi i narudžbenici izvršena je 02. studenoga 2020. u ukupnom iznosu od 9.450,00 kn.

Također navode da je Ministarstvo, temeljem zamolbi Osječkog sajma d.o.o., bilo pokrovitelj održavanja bez financijske podrške: 23. i 24. Osječkog jesenskog sajma, 28. Osječkog proljetnog sajma, 22. Obrtničkog sajma, 17. sajma SALORI lov, ribolov i turizam i 24. sajma Motomobil sajam automobila i prateće industrije te s tim u vezi u prilogu dostavljaju dopise Ministarstva kojima se prihvaća navedeno pokroviteljstvo.

Ministarstvo se na daljnji upit Povjerenstva je li obveznica sastavila ili kao odgovorna osoba potpisala narudžbenicu broj 000545/2020 od 01. listopada 2020. odnosno je li na koji drugi način sudjelovala u postupku dogovaranja oko izlaganja na 23. Osječkom jesenskom sajmu za koje je Ministarstvo trgovačkom društvu Osječki sajam d.o.o. isplatilo iznos od 9.450,00 kn očitovalo dopisom od 5. svibnja 2023. KLASA:711-01/23-01/3, URBROJ: 538-02-2-1/28-23-4 navodeći da istu nije sastavila niti potpisala obveznica Nataša Tramišak, kao i da Ministarstvo ne raspolaže podatkom je li imenovana na koji drugi način sudjelovala u postupku dogovaranja oko izlaganja na 23. Osječkom jesenskom sajmu.

Na daljnje traženje Povjerenstva, Ministarstvo je dopisom od 24. svibnja 2023. KLASA:711-01/23-01/3, URBROJ: 538-02-2-1/28-23-6 dostavilo predmetni Ugovor o dodjeli bespovratnih sredstava za projekte financirane iz Europskih strukturnih i investicijskih fondova u financijskom razdoblju 2014. – 2020.- “ Izgradnja Zgrade 1. Gospodarskog centra u Osijeku“.

Uvidom u isti Ugovor sklopljen 8. ožujka 2021. godine, utvrđeno je da su njegove ugovorne strane Ministarstvo regionalnog razvoja i fondova Europske unije, kao upravljačko tijelo, zastupano po Nataši Tramišak, ministrici, Središnja agencija za financiranje i ugovaranje programa i projekata Europske Unije, kao posredničko tijelo razine 2, zastupano po Tomislavu Petricu, ravnatelju, te Osječko-baranjskoj županiji, kao korisniku sredstava, zastupanoj po Ivanu Anušiću, županu.

Navedenim se Ugovorom u članku 3. utvrđuje da se dodjeljuju bespovratna sredstva u iznosu od 44.984.900,12 kn za provedbu projekta „Izgradnja Zgrade 1. Gospodarskog centra u Osijeku“ ukupne vrijednosti projekta 63.750.872,74 kn za razdoblje provedbe koje je člankom 2. određeno od 1. ožujka 2023. do 1. rujna 2023., te se istim Ugovorom u članku 5. navodi da će projekt provesti Grad Osijek, korisnik i partner.

Nadalje, Osječko-baranjska županija, kao korisnik sredstava, zastupana po Ivanu Anušiću, županu, te Grad Osijek, zastupan po Ivanu Vrkiću, gradonačelniku, sklopili su 28. siječnja 2021. Sporazum o partnerstvu u provedbi projekta Izgradnja Zgrade 1. Gospodarskog centra u Osijeku u okviru Poziva na dostavu projektnog prijedloga u postupku izravne dodjele bespovratnih sredstava „Gospodarski centar“, kojim se u članku 1. točkom 1. utvrđuje da su stranke tog Sporazuma podnošenjem pisanog zahtjeva uspostavili partnerstvo u provedbi navedenog projekta u okviru Prioritetne osi 3 „Poslovna konkurentnost“ financiranog iz Europskih strukturnih i investicijskih fondova kroz mehanizam integriranih teritorijalnih ulaganja.

Člankom 1. točkom 2. Sporazuma o partnerstvu utvrđuje se da su njegove stranke suglasne da će u slučaju odobrenja projekta dodjele sredstava prijavitelj Osječko-baranjska županija nastupati kao korisnik sredstava.

Predmetni Sporazum o partnerstvu je sukladno članku 11. Ugovora o dodjeli bespovratnih sredstava od 8. ožujka 2021. njegov sastavni dio.

Također, Osječko-baranjska županija, kao korisnik sredstava, zastupana po Ivanu Anušiću, županu, te Grad Osijek, zastupan po Ivanu Vrkiću, gradonačelniku, sklopili su dana 02. listopada 2020. Ugovor o provedbi projekta izgradnje Gospodarskog centra u Osijeku.

Ovim se Ugovorom utvrđuje da je za izgradnju Gospodarskog centra u Osijeku predviđeno sufinanciranje sredstvima EU kroz mehanizam integriranih teritorijalnih ulaganja urbane aglomeracije Osijek, koji se provodi iz Operativnog programa „Konkurentnost i kohezija“ za razdoblje 2014. – 2020., da su ugovorne strane 13. rujna 2018. zaključile Sporazum o partnerstvu u pripremi i provedbi izgradnje Gospodarskog centra u Osijeku, te da su 11. veljače 2019. sklopile Sporazum o partnerstvu, kojim je utvrđen zajednički interes u podnošenju pisanog zahtjeva.

Člankom 3. Ugovora o provedbi projekta izgradnje Gospodarskog centra u Osijeku utvrđuje se da će se sufinancirati izgradnja Gospodarskog centra u Osijeku bruto građevinske površine od 4.950,00 m2 sa svim pripadajućim građevinama potrebnim za njezino funkcioniranje, te da će se isti graditi na novoformiranoj građevnoj čestici koja je u trenutku sklapanja vlasništvo Grada, dok se člankom 10. Ugovora utvrđuje kako su stranke suglasne da će Gospodarskim centrom upravljati trgovačko društvo Osječki sajam d.o.o.

Člankom 23. stavkom 1. ZSSI-a propisano je da obveznici ne smiju prihvatiti imenovanje na upravljačke funkcije u pravnoj osobi s kojom je tijelo javne vlasti u kojem je obveznik obnašao dužnost za vrijeme obnašanja dužnosti bila u poslovnom odnosu ili su nad njom obavljali nadzorne funkcije, a nije drukčije propisano posebnim zakonom. Navedeno ograničenje primjenjuje se 18 mjeseci nakon prestanka obavljanja dužnosti.

Člankom 23. stavkom 2. ZSSI-a propisano je da obveznici koji prema posebnim zakonima uživaju pravo na naknadu plaće nakon prestanka dužnosti ne smiju stupiti u radni odnos u pravnoj osobi ako je ista bila u poslovnom odnosu s tijelom javne vlasti u kojem je obveznik obnašao dužnost, ako prema posebnom zakonu, na temelju prethodno sklopljenog sporazuma odnosno ugovora s bivšim poslodavcem, imaju pravo povratka na isto ili odgovarajuće radno mjesto.

Stavkom 6. istoga članka ZSSI-a propisano je da će Povjerenstvo će obvezniku dati suglasnost za imenovanje, izbor ili sklapanje ugovora ako iz okolnosti konkretnog slučaja proizlazi da ne postoji sukob interesa, te će ga o suglasnosti obavijestiti u roku od 15 dana od dana zaprimanja zahtjeva obveznika.

U konkretnome slučaju iz zahtjeva obveznice Nataše Tramišak proizlazi da joj je tijekom razdoblja od 18 mjeseci od dana prestanka obnašanja dužnosti ministrice regionalnog razvoja i fondova Europske unije ponuđeno upravljačko mjesto predsjednice Uprave ili radno mjesto zaposlenice trgovačkog društva Osječki sajam d.o.o. iz Osijeka, jer je istu dužnost prestala obnašati 11. siječnja 2023., pri čemu trenutno obnaša dužnost zastupnice u Hrvatskom saboru.

Iz prikupljenog očitovanja i dokumentacije Ministarstva regionalnog razvoja i fondova Europske unije proizlazi da je u razdoblju u kojem je obveznica obnašala dužnost ministrice u 2020. godini nastao poslovni odnos vrijednosti 9.450,00 kn između tog Ministarstva i trgovačkog društva Osječki sajam d.o.o. Predmet navedenog poslovnog odnosa bilo je sudjelovanje jedne ustrojstvene jedinice Ministarstva na 23. Osječkom jesenskom sajmu te je isti nastao izdavanjem narudžbenice.

U odnosu na prethodno navedeni poslovni odnos u očitovanju se ističe da ne postoji doprinos obveznice njegovu nastanku, ali se na nju primjenjuje općenita zabrana prihvaćanja imenovanja na upravljačke funkcije iz članka 23. stavka 1. ZSSI-a iz razloga njegova postojanja s Ministarstvom regionalnog razvoja i fondova Europske unije.

Stoga su ispunjene pretpostavke za postupanje Povjerenstva u smislu odredbe članka 23. stavka 6. ZSSI-a, odnosno razmatranja davanja suglasnosti obveznici za prihvaćanje imenovanja na upravljačku funkciju cijeneći sadržaj i vrstu svih ugovornih odnosa u predmetnom razdoblju, u okviru kojih je društvo Osječki sajam d.o.o. eventualno ostvarilo neku korist ili pogodnost, a posebice koju je ulogu imala obveznica kod njihova nastanka.

Naime, utvrđeno je da je obveznica kao ministrica regionalnog razvoja i fondova Europske unije 8. ožujka 2021. potpisala Ugovor o dodjeli bespovratnih sredstava kojim su Osječko-baranjskoj županiji dodijeljena bespovratna sredstva u iznosu od 44.984.900,12 kn za provedbu projekta izgradnje Gospodarskog centra u Osijeku ukupne vrijednosti projekta od 63.750.872,74 kn, i to za razdoblje provedbe projekta od 1. ožujka 2023. do 1. rujna 2023.

Osječko-baranjska županija i Grad Osijek su partneri u provedbi navedenog projekta te je ugovoreno da će Osječko-baranjska županija nastupati kao korisnik u ime cijeloga partnerstva u slučaju njegova odobravanja.

Predmetni Ugovor o dodjeli bespovratnih sredstava sklopljen je vezano za Sporazum o partnerstvu u provedbi projekta od 28. siječnja 2021., koji je sastavni dio Ugovora dodjeli bespovratnih sredstava od 8. ožujka 2021., te su isti Sporazum potpisali Osječko-baranjska županija i Grad Osijek.

Nadalje, na traženje Povjerenstva, Ministarstvo regionalnog razvoja i fondova Europske unije zajedno sa ostalim dokumentima dostavilo je i Ugovor o provedbi projekta izgradnje, koji je također sklopljen između Osječko-baranjske županije i Grada Osijeka dana 2. listopada 2020. u pogledu provedbe zajedničkog projekta izgradnje Gospodarskog centra u Osijeku.

Ovaj Ugovor dio je dokumentacije temeljem koje je došlo do poslovnog odnosa sklapanjem Ugovora o dodjeli bespovratnih sredstava, te se u njemu izričito navodi da će Gospodarskim centrom upravljati društvo Osječki sajam d.o.o.

Stoga iz dokumentacije dostavljene od Ministarstva regionalnog razvoja i fondova Europske unije, a koja je nastala u provedbi postupka dodjele bespovratnih sredstava za ovaj projekt temeljem iskazane zajedničke volje za suradnjom između Grada i Županije, okončanog Ugovorom o dodjeli koji je potpisala obveznica Nataša Tramišak, nesporno proizlazi kako je prilikom dodjele sredstava bilo poznato da će Gospodarskim centrom nakon njegove izgradnje upravljati trgovačko društvo Osječki sajam d.o.o.

Slijedom navedenog, potpisivanjem Ugovora od 8. ožujka 2021. od strane obveznice Nataše Tramišak temeljem priložene dokumentacije koja je uključivala prethodno sklopljeni Sporazum o partnerstvu u provedbi projekta od 28. siječnja 2021., kao i Ugovor o provedbi projekta izgradnje od 2. listopada 2020., nastala je obveza isplate ugovorenog iznosa za sufinanciranje izgradnje Gospodarskog centra.

Iz navedenog proizlazi da bi obveznica Nataša Tramišak prihvaćanjem imenovanja na funkciju predsjednice Uprave trgovačkog društva Osječki sajam d.o.o. mogla kao odgovorna osoba poduzimati radnje vođenja poslovanja i pravnog zastupanja toga društva, što uključuje i upravljanje Gospodarskim centrom, imajući u vidu da će društvo Osječki sajam d.o.o. po izgradnji koristiti ovaj objekt za obavljanje djelatnosti.

Opisane bi radnje obveznica bila ovlaštena poduzimati pod okolnostima sklopljenog Ugovora kada je odlučila o dodjeli sredstva za izgradnju Centra kojim bi sada bila u prilici upravljati, te je u trenutku potpisivanja nesporno imala saznanja da će objektom upravljati upravo predmetno društvo.

Osim toga, Povjerenstvo ocjenjuje da se radi o značajnim financijskim bespovratnim sredstvima dodijeljenima Ugovorom u iznosu od 44.984.900,12 kn za izgradnju Gospodarskog centra, te da ista predstavljaju oko 70% ukupno previđenih sredstava za taj projekt u visini od 63.750.872,74 kn. Izgradnja Gospodarskog centra sukladno ugovornim odredbama planirana je do početka rujna 2023., a obveznici je imenovanje na upravljačku funkciju društva Osječki sajam d.o.o. predloženo nekoliko mjeseci prije isteka navedenog roka.

Obveznica je osobno odgovorna za odluke koje donosi, te je dužna upoznati se sa sadržajem dokumenata koji opravdavaju prihvaćanje zahtjeva za sufinanciranjem sukladno utvrđenim kriterijima, jer sredstvima raspolaže i dodjeljuje ih u javnom interesu.

Njezino postupanje u odnosu na okolnosti koje su postojale za vrijeme obnašanja dužnosti može biti naknadno propitivano i nakon prestanka obnašanja dužnosti vezano za eventualno ostvarivanje privatnih angažmana kod pravnih osoba s kojima je postojao poslovni odnos, odnosno koje su stekle korist. Obveznici su uvijek dužni rukovoditi se javnim interesom koji se ujedno sastoji i u očuvanju javnog povjerenja u nepristranost te tranasparentnost odluka koje su prethodno bili donosili kada su obnašali dužnost.

Ograničenje iz članka 23. stavka 1. ZSSI-a je propisano jer bi se imenovanje nakon prestanka mandata na upravljačku funkciju u pravnoj osobi koja je bila u poslovnom odnosu s Ministarstvom regionalnog razvoja i fondova Europske unije moglo dovesti u svezu s radnjama koje je obveznica poduzimala u obnašanju javne dužnosti u odnosu na tu pravnu osobu ili bi isto moglo predstavljati oblik usluge za radnje koje je obveznica prethodno poduzela prema pravnoj osobi, slijedom čega bi se prihvaćanjem imenovanja obveznica mogla naći u sukobu interesa.

Povjerenstvo je u predmetnom slučaju zahtjev obveznice sagledavalo kroz odredbe članka 23. stavka 1., 2. i 6. ZSSI-a, ocijenivši pri tom sve okolnosti konkretnog slučaja, a posebice postojanje poslovnog odnosa između Ministarstva regionalnog razvoja i fondova Europske unije i trgovačkog društva Osječki sajam d.o.o., poslovnog odnosa Ministarstva regionalnog razvoja i fondova Europske unije i Osječko-baranjske županije o dodjeli bespovratnih sredstava za projekte koji se financiraju iz EU Fondova u financijskom razdoblju 2014.-2020., te okolnost da bi u okviru istog trgovačko društvo Osječki sajam d.o.o. nastupilo kao upravitelj infrastrukture Gospodarskog centra u Osijeku kao projekta izgradnje, što je izričito navedeno u priloženoj dokumentaciji uz Ugovor.

U odnosu na traženje suglasnosti za imenovanje na dužnost predsjednice Uprave trgovačkog društva Osječki sajam d.o.o., Povjerenstvo je mišljenja kako iz okolnosti da je obveznica Nataša Tramišak kao ministrica regionalnog razvoja i fondova Europske unije potpisala tripartitni Ugovor između Ministarstva, Središnje agencije za financiranje i ugovaranje programa i projekata Europske Unije, te Osječko-baranjske županije za izgradnju Gospodarskog centra u Osijeku, a kada je bilo poznato da je trgovačko društvo Osječki sajam d.o.o. predviđeno kao upravitelj infrastrukture koja će biti izgrađena dodijeljenim sredstvima iz tog Ugovora, proizlazi da bi se obveznica u predmetnoj situaciji, imenovanjem na navedenu dužnost, našla u sukobu interesa.

Stoga sukladno članku 23. stavku 1. ZSSI/21-a obveznica Nataša Tramišak ne bi smjela tijekom 18 mjeseci nakon prestanka obnašanja dužnosti ministrice regionalnog razvoja i fondova Europske unije prihvatiti imenovanje na funkciju predsjednice Uprave trgovačkog društva Osječki sajam d.o.o., te je Povjerenstvo odbilo dati suglasnost obveznici za imenovanje na dužnost predsjednice Uprave trgovačkog društva Osječki sajam d.o.o., stoga je odlučeno kao pod točkom I. izreke.

U vezi zahtjeva obveznice za zapošljavanjem na drugom radnom mjestu u navedenom trgovačkom društvu, Povjerenstvo je obveznici koja ima ugovoreno pravo povratka na rad u Osječko-baranjsku županiju nakon obnašanja dužnosti, dalo suglasnost, budući da sukladno članku 23. stavku 2. ZSSI-a ukoliko ne koristi pravo na naknadu plaće nakon prestanka dužnosti, nema zapreke da se obveznica u trgovačkom društvu Osječki sajam d.o.o. zaposli na radnom mjestu na kojem ne bi obavljala upravljačku funkciju, te je odlučeno kao pod točkom II. izreke.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznici Nataši Tramišak, osobnom dostavom
2. Objava na internetskoj stranici Povjerenstva
3. Pismohrana